เกียรตินาคินลงสนามหาค่าต๋ง
เกียรตินาคินหวัง &#8220;ทุนภัทร&#8221; หนุนส่งรายได้ค่าธรรมเนียมเพิ่ม หลังปีก่อนโตถล่มทลาย
7 ก.พ. 2556

เกียรตินาคินหวัง “ทุนภัทร” หนุนส่งรายได้ค่าธรรมเนียมเพิ่ม หลังปีก่อนโตถล่มทลาย
นายอภินันท์ เกลียวปฏินนท์ ประธานธุรกิจธนาคารพาณิชย์และกรรมการผู้จัดการใหญ่ ธนาคารเกียรตินาคิน กล่าวว่า ปีนี้จะเป็นปีที่รายได้ค่าธรรมเนียมของธนาคารจะเติบโตอย่างมีนัยสำคัญ หลังจากธนาคารได้ควบรวมกับบริษัท ทุนภัทร เมื่อเดือน ก.ย. 2555 ส่งผลให้รายได้ค่าธรรมเนียมปีที่ผ่านมาเติบโต 63.5% คิดเป็นรายได้ค่าธรรมเนียม 2,573 ล้านบาท จากปี 2554 ที่มีอยู่แค่ 1,573 ล้านบาท 
เมื่อนำฐานลูกค้าทั้งสองฝั่งมารวมกันได้ ยิ่งทำให้ช่วยเสริมธุรกิจระหว่างกัน โดย บล.ภัทร มีความเชี่ยวชาญการให้คำปรึกษาการลงทุนในฝั่งตลาดทุนแต่ไม่มีเงินฝาก ขณะที่ธนาคารทำธุรกิจครอบคลุมเงินกู้ในหลายด้าน 
นายอภินันท์ กล่าวว่า ปีนี้เป็นปีที่ธนาคารตั้งใจปล่อยสินเชื่อน้อยลงเหลือ 19% จากปีที่ผ่านมาสินเชื่อเติบโต 24.5% เนื่องจากพิจารณาความเสี่ยงควบคู่ไปด้วย ทั้งปัจจัยภายนอกและภายใน โดยในส่วนสินเชื่อเช่าซื้อรถยนต์จะไม่เน้นรถยนต์ใหม่มากนัก เนื่องจากเชี่ยวชาญรถมือสอง โดยตั้งเป้าขยายสินเชื่อแค่ 16% จาก 26%
นายอภินันท์ กล่าวว่า สำหรับรถยนต์คันแรกนั้น ธนาคารมีลูกค้าเพียง 2 หมื่นคัน เนื่องจากธนาคารให้วางเงินดาวน์ขั้นต่ำ 20% ขณะที่สถาบันการเงินอื่นให้วางเงินดาวน์ต่ำมาจูงใจ เพราะธนาคารระมัดระวังเรื่องหนี้ลูกค้ารายย่อยและเฝ้าระวัง เพราะความสามารถการหารายได้ของลูกค้าเมื่อเทียบกับรายจ่าย และการกู้เงิน
“ธนาคารต้องการลดการกระจุกตัวของธุรกิจอย่างสินเชื่อเช่าซื้อรถยนต์ ในแง่รายได้จะเป็นดอกเบี้ยคงที่ ในขณะที่เงินฝากยังต้องปรับตัวเพื่อการแข่งขัน จึงจะเห็นการหารายได้ในกลุ่มลูกค้าอื่นโดยใช้ฐานของ บล.ทุนภัทร มากขึ้น และจะเป็นการช่วยส่วนต่างอัตราดอกเบี้ย (สเปรด)” นายอภินันท์ กล่าว
ทั้งนี้ ในปีนี้ธนาคารตั้งเป้าหมายสเปรดไว้ 3.7% ลดลงจากปีที่ผ่านมาซึ่งอยู่ที่ 3.9% 
นายชวลิต จินดาวณิค ประธานสายการเงินและงบประมาณ ธนาคารเกียรตินาคิน กล่าวว่า หนี้ที่ไม่ก่อให้เกิดรายได้ (เอ็นพีแอล) ในปีนี้ ตั้งกรอบไว้ที่ 33.5% จากปีที่ผ่านมาอยู่ที่ 3.3% 
สำหรับดอกเบี้ยนโยบายนั้น ธนาคารคาดว่าจะคงไว้ที่ 2.75% เนื่องจากเศรษฐกิจยังเติบโตได้ 45% ขณะที่เงินเฟ้อไม่เป็นปัญหาอยู่ที่ 2.8-3.8%